**A Broken Frame** on Depeche Moden toinen albumi, joka julkaistiin 27. syyskuuta 1982. Levy oli ensimmäinen, jolla perustajajäsen Vince Clarke ei soittanut: Clarke siirtyi ennen *A Broken Frame* -levyä Yazoo-yhtyeeseen, jonka hän perusti yhdessä Alison Moyet'n kanssa. Clarken lähdön jälkeen Martin Gore otti vastuun sävellys- ja sanoitustyöstä, ja kaikki *A Broken Framen* kappaleet ovat hänen kirjoittamiaan.

Alan Wilder oli astunut Vince Clarken tilalle kiertueilla, mutta hän ei ollut mukana *A Broken Frame* -albumin teossa. Levy oli bändin edellistä albumia suurempi menestys, ja se on myynyt noin 2,5 miljoonaa kappaletta.*selvennä*

*A Broken Frame* on myös ainoa albumi, jonka kappaleita ei ollut edustettuna Depeche Moden 101- ja Remixes 81>04 -kokoelma-albumeilla.

Kansitaide
----------

*A Broken Framen* kannet suunnitteli valokuvaaja Brian Griffin. Kansikuva näyttää siltä kuin se olisi maalaus, vaikka onkin valokuva. Se käy hyvin ilmi toisesta valokuvasta, ja kansitaiteen innoittajaksi Griffin mainitsee Neuvostoliiton sosiaalisen realismin. Mitä ilmeisimmin Griffin tarkoittaa sillä sosialistista realismia: Hän käyttää galleriasivustollaan termiä "social realism", mutta tarkoittaa "socialist realism" – ensimmäinen kuvaa yleensä yhteiskunnallisia epäkohtia, kun jälkimmäinen on idealisoitu sosialismin kuvaus, ainoa hyväksytty taidesuuntaus, jossa ei sallittu kriittistä näkemystä. 

Toisissa yhteyksissä sosialistinen realismi on selkeästi ilmaistu innoitajaksi. The Quietus -lehden toimittaja Tim Burrows mainitsee Griffinin innoituksen lähteeksi etenkin sosialistista realismia edustavan Kazimir Malevitšin ja hänen teoksensa *Reaper 1928–1932* (Sadonkorjaaja). Burrows mainitsee myös, että viittauksessa sosialismiin on ironinen yhteys poikien kotikaupunkiin Basildoniin, jonka arkkitehtuuri muistuttaa Rautaesiripun takaisista ajoista. Basildonin kaupunki Essexissä Itä-Englannissa syntyi vuonna 1949 (New Towns Act 1946), vaikka sitä vastustivat kiivaasti läheisten kylien asukkaat Laindonissa, Pitseassa, Duntonissa ja Vangessa. Basildon vastasi sosialistihallituksen näkemystä ohjatusti rakennetusta yhteiskunnasta. Kaupungin arkkitehtuuri edustaa karua ja kulmikasta brutalismia. Konservatiivien varjohallituksen ympäristöministeri Patrick Jenkin äitiyi haukkumaan Basildonia "Thamesin varren Pikku Moskovaksi". Uutta kaupunkia vastustaneet kylät taas edustavat ennemminkin pittoreskia maaseutua. Depeche Moden alkuperäisistä jäsenistä Vince Clarke, Andy Fletcher ja Martin Gore ovat kotoisin Laindonista, kun taas Dave Gahan tulee Basildonista.

Kansikuva päätyi myös Life-aikakauslehden kansikuvaksi vuonna 1990. (Life Collector's Edition, Winter 1990: *The World's Best Photographs 1980–1990).*

Griffin toteaa ettei milloinkaan unohda tuottaja Daniel Millerin naamaa, kun hän ensimmäisen kerran näki levynkansiin suunnitellut valokuvat. Kansikuvassa Sirppiä heilutteleva nainen näkyy kuvattuna takaapäin. Huhun mukaan kuvassa viljapellolla ahertamassa on tuottaja Daniel Miller naiseksi pukeutuneena. Griffin nauraa jutulle ja kuittaa, ettei se kuitenkaan ole totta.

Kappaleet
---------

1. Leave In Silence – 6.28
2. My Secret Garden – 4.45
3. Monument – 3.14
4. Nothing to Fear – 4.16
5. See You – 4.35
6. Satellite – 4.40
7. The Meaning of Love – 3.06
8. Further Excerpts From: My Secret Garden – 4.20 (ei Ison-Britannian LP-julkaisulla)
9. A Photograph of You – 3.04
10. Shouldn't Have Done That – 3.10
11. The Sun & the Rainfall – 5.02

Kokoonpano
----------

* Dave Gahan – laulu
* Andrew Fletcher – syntetisaattorit
* Martin Gore – syntetisaattorit, taustalaulu

Marsheaux-cover-versio
----------------------

Vuonna 2015 kreikkalainen syntikkapop-duo Marsheaux julkaisi kokonaisen cover-versio-levyn nimellä *A Broken Frame*. *The Electricity Clubin* arvostelussa levyltä löytyy riittävän epätavallisia soundeja ja laulua, jotta levyä voi hyvin kutsua omaksi teoksekseen. EC totesi myös, että alkuperäisen levyn Depeche Mode itse mieluummin unohtaisi, sillä Martin Goren laulunkirjoitustaidot olivat vasta lapsenkengissä. Saksalaisissa arvosteluissa nähtiin, että yhtye oli osannut kehittää levyä sen alkuperäisistä hyvistä ja huonoista puolista eteenpäin. Esimerkiksi *Westdeutsche Allgemeine Zeitungin* mukaan varhaisen Depeche Moden kitchisyyttä on tarkoituksella peitetty sellaisilla raidoilla kuin "The Meaning of Love", kun taas *Sonic Seducer* ylisti saman kappaleen synkempää ja hitaampaa tulkintaa.

Lähteet
-------

1. 1 2  Nina Humphrey(née Burton): Depeche Mode and Yazoo : Vince Clarke, Andrew Fletcher, Martin Gore and Alison Moyet *Laindon & District Community Archive*.  26.6.2012. Viitattu 5.7.2020. (englanniksi)
2. 1 2  Brian Griffin: Brian Griffin: Depeche Mode - A Broken Frame - 01 *www.briangriffin.co.uk*. Viitattu 5.7.2020. (englanniksi)
3. ↑  Brian Griffin: Brian Griffin: A Broken Frame 02 *www.briangriffin.co.uk*. Viitattu 5.7.2020. (englanniksi)
4. 1 2  Brian Griffin: Brian Griffin: A broken Frame 03 *www.briangriffin.co.uk*. Viitattu 5.7.2020. (englanniksi)
5. ↑  Brian Griffin: Brian Griffin: A Broken Frame 04 *www.briangriffin.co.uk*. Viitattu 5.7.2020. (englanniksi)
6. 1 2  Chi Ming Lai: TEC003 Preview: A Short Conversation with BRIAN GRIFFIN | The Electricity Club (Lähde www.electricity-club.co.uk alun perin, myöhemmin arkistoitu Wayback Machine Internet Archiveen.) *web.archive.org*.  22.12.2015. www.electricity-club.co.uk.  Arkistoitu 22.12.2015. Viitattu 5.7.2020.
7. 1 2 3  Burrows, Tim: The Quietus | Features | Anniversary | A Broken Frame At 30: A Tour Of Depeche Mode's Basildon *The Quietus*. Viitattu 5.7.2020. (englanniksi)
8. ↑  Kazimir Malevich. Reaper. *www.freeart.com*. Viitattu 5.7.2020.
9. ↑  Deboick, Sophia: The Quietus | Black Sky Thinking | Basildon Bond: Depeche Mode & The Essex New Town *The Quietus*.  12.10.2011. Viitattu 5.7.2020. (englanniksi)
10. ↑  Brian Griffin: Brian Griffin: A Broken Frame *www.briangriffin.co.uk*. Viitattu 5.7.2020. (englanniksi)
11. ↑  LIFE: The World's Best Photographs 1980-1990 (Collector's Edition, Vol. 13, No. 2, Winter 1990) by Jason McManus *LibraryThing.com*. Viitattu 5.7.2020. (englanniksi)
12. ↑  Marsheaux - A Broken Frame *Discogs*. Viitattu 5.7.2020. (englanniksi)
13. ↑  MARSHEAUX A Broken Frame | The Electricity Club *web.archive.org*.  9.11.2016.  Arkistoitu 9.11.2016. Viitattu 5.7.2020.
14. ↑  Reinke, Stefan: Marsheaux verpassen Depeche Mode eine Frischzellenkur *www.derwesten.de*.  10.2.2015.  Arkistoitu 6.7.2020. Viitattu 5.7.2020. (saksaksi)
15. ↑  Karstedt, Jörn: Marsheaux "A Broken Frame" (Depeche Mode Coveralbum) *www.sonic-seducer.de*.  27.2.2015. Viitattu 5.7.2020.

Depeche Mode

| 
* Martin Gore
* Dave Gahan
* Andrew Fletcher
* Christian Eigner
* Peter Gordeno

 |
| --- |
| 
* Vince Clarke
* Alan Wilder

 |

|  |  |
| --- | --- |
| Albumit | 
* *Speak & Spell*
* *A Broken Frame*
* *Construction Time Again*
* *People Are People*
* *Some Great Reward*
* *The Singles (81-85)*
* *Catching Up With Depeche Mode*
* *Black Celebration*
* *Music for the Masses*
* *101 (live)*
* *Violator*
* *Songs of Faith and Devotion*
* *Songs of Faith and Devotion Live*
* *Ultra*
* *The Singles (86-98)*
* *Exciter*
* *Remixes 81-04*
* *Playing the Angel*
* *Sounds of the Universe*
* *Delta Machine*
* *Spirit*
* *Memento Mori*

 |